Reverendis patribus et dominis, domino W., priori Cluniacensi, et ejusdem loci sacro conventui, necnon et toti capitulo generali, frater M., dictus prior Montis Acuti, salutem et obedientiam usque ad mortem. Quia jam diu gravi morbo fatigati corporis, pro maxima parte viribus sumus destituti, sicut norunt visitatores vestri qui nuper in partibus nostris fuerunt, ita quod necesse habemus, licet invite, nos excusare, universitati vestræ supplicamus quatinus absentiam nostram in præsenti capitulo habere velitis excusatam. Valete in Domino.